Staking dreig by binnelandse sakeArgieffoto Vakbonde dreig dat personeel by die departement van binnelandse sake binnekort kan staak indien daar nie aan hul eise voldoen word nie. Volgens die regering se nuusagentskap is die kennisgewing vir ŉ staking op 19 Junie bedien deur vakbonde wat werknemers in die departement verteenwoordig. Die departement en die vakbonde beplan om Dinsdag by die algemene staatsdiensbedingingsraad te vergader in ooreenstemming met die grondwethof se aanwysings. Die departement is sedert Maart 2015 in ŉ voortslepende geskil met verskeie vakbonde oor die inwerkingstelling van die nuwe kantoorure by dienskantore, wat Saterdae insluit. Die vakbonde maak beswaar teen amptenare wat op Saterdae moet werk. Volgens die vakbonde word daar van amptenare verwag om daadwerklik ses dae per week te werk in teenstelling met vyf dae per week. Die vakbonde is van mening die ekstra dag onder meer ekstra vervoeronkoste vir beamptes inhou, asook onkoste om sorg vir hul minderjarige kinders te reël. Dit het ook ŉ uitwerking op hoe hul verlof toegeken word. Die vakbonde dring daarop aan dat die departement beamptes behoorlik vergoed om op Saterdae te werk of om terug te keer na ŉ stelsel waar werkers vyf dae per week werk, van Maandae tot Vrydae. Die departement het reeds aangedui hy is nie in ŉ finansiële posisie om aan dié eise te voldoen nie. Die departement het ŉ alternatief voorgestel waarvolgens beamptes op Woensdae afgegee word, om só seker te maak hulle werk net vyf dae per week en dit dan nie ekstra vervoeronkostes en dagsorg tot volg het nie. Die vakbonde het die aanbod van die hand gewys. “In die lig van die verwikkelinge wil die departement beamptes inlig dat die normale reëlings steeds van toepassing is en dat daar van beamptes verwag word om by die huidige ure van dienskantore te hou,” het die departement gesê.